Un consilier judeţean din Arad a fost rănit grav, după ce un bolovan a căzut de pe un versant pe maşina sa
Un consilier judeţean din Arad, George Botizan, a fost rănit grav, luni seară, după ce pe mașina în care se afla a căzut un bolovan desprins pe un versant, în zona localităţii Gurahonţ. Autoturismul a mers fără control pe şosea, până când s-a lovit de o camionetă ce venea din sens opus.
Echipajul de la Serviciul de Ambulanţă Judeţean Arad, chemat de urgență, l-a găsit în stare de inconştienţă.
A fost chemat în sprijin elicopterul SMURD de la Caransebeş, pentru a fi transportat la Unitatea de Primire Urgenţe a Spitalului Judeţean Arad.
Până la sosirea echipajului aerian, medicii de pe ambulanță au stabilizat victima, care a revenit la starea de conştienţă.
CITEȘTE ȘI: O elevă din Timișoara a obținut premiul I pe țară la Olimpiada națională de dezbateri pentru juniori, fiind cea mai bună vorbitoare dintre toți participanții
Bărbatul, de 34 de ani, a suferit un traumatism toracic şi de bazin.
Poliţiştii fac cercetări privind împrejurările producerii accidentului.
De-a lungul timpului, în zonă au mai căzut pietre de pe versant. Peretele stâncos nu este asigurat cu plasă de protecţie.
Sursa: tvrinfor.ro